  Анжелика Тихонова корреспондент Удмуртиысь Алёна Иванова Ижкарын ортчись биатлонъя Россилэн Кубоклэн ньылетӥ люкетаз 7 но ӝыны иськемъем спринт амалэн ӵошатсконын  34-тӥ луиз. Со куинь мишеньзэ ворсатэк кельтӥз но вормисьлэсь 3 минут 51,3 секундлы кылиз. «Удмуртия» агентстволэн корреспондентэзлэн ивортэмезъя, ӵошатсконъёс 11-тӥ толшоре йылпумъяськизы. Алёна Иванова элькунмылэсь данзэ огназ утиз. Ӵошатсконъёслэн нырысетӥ нуналазы, 7-тӥ толшоре, спринт амалын ик со 43-тӥ вуиз. Спринтын вормисьёс пӧлы пыризы: Екатерина Шумилова (ХМАО-Югра) — дырыз 24 минут 36,6 секунд (1 мишеньзэ ӧз ворса); Лариса Надеева (Свердловск улосвыл) — вормисьлэсь 0,6 секундлы кылиз (1 мишеньзэ ӧз ворса); Лариса Куклина (ЯНАО) — 18,4 секундлы кылиз (1 мишеньзэ ӧз ворса). Тодады вайытом, кыкетӥ инты басьтэм биатлонистка та ӵошатсконъёс улсын ортчем нырысетӥ спринтын но кыкетӥ вал. Ижкарын Россилэн Кубоклэн ньылетӥ люкетаз Дуннелэн Универсиадаяз быръён ортчиз. Со 29-тӥ толшорысен 8-тӥ тулыспалозь Алматыын (Казахстан) луоз. Но Удмуртиын ортчоно ӵошатсконъёслэн программазы кезьыт возиськемен туж зол вакчиятэмын луиз. Озьы ик туннэ Росси ӵошатсконъёс улсын юниоркаослэн спринт амалэн вожвылъяськонзы ортчиз. Тегъёс: Спорт Ижкар Биатлон Удмуртия Россия  